Alexander Stubbista (kok.) tulee valtiovarainministeri, kertoi Juha Sipilä (kesk.) hetki sitten.

Timo Soinista (ps.) tulee ulkoministeri, jonka vastuulla ovat myös Eurooppa-asiat. Hänen oli arvioitu ottavan valtiovarainministerin salkun. Yleensä salkku on kuulunut toiseksi suurimmalle puolueelle. Perussuomalaiset oli hieman kokoomusta suurempi vaaleissa paikkamäärällä mitattuna.

Puoluejohtajat perustelivat yllättävää ratkaisua myös tarkemmin. Sipilän mukaan Timo Soini kipuili valintaa. Lue lisää tästä!

Juha Sipilästä tulee pääministeri, jos eduskunta hänet siihen tehtävään valitsee.

Sipilän mukaan keskustan salkkuun kuuluvat työ- ja elinkeinoministerin tehtävät, liikenne- ja viestintäministeriön ja ympäristöministeriön tehtävät, sosiaali- ja terveysministeriöstä sote-asiat, maa- ja metsätalousasiat sekä kunta-asiat.

Perussuomalaisille kuuluvat Sipilän mukaan työ- ja oikeusministerin yhdistetyt tehtävät, puolustusministerin tehtävät sekä sosiaali- ja terveysministeriön ykkössalkku, Sipilä kertoi.

Kokoomukselle kuuluvat opetus- ja kulttuuriministeriö, sisäministerin sekä ulkomaankauppa- ja kehitysministerin tehtävät.

Sipilä kertoi tehtävänjaosta hetki sitten hallitusneuvotteluiden tiedotustilaisuudessa.

Uuteen hallitukseen on tulossa 14 ministeriä: keskustalle 6, perussuomalaisille 4 ja kokoomukselle 4.